《读孟郊诗》
宋代·李纲

我读东野诗，因知东野心。穷愁不出门，戚戚较古今。

肠饥复号寒，冻折西床琴。寒苦吟亦苦，天光为沈阴。

退之乃诗豪，法度严已森。雄健日千里，光铓长万寻。

乃独喜东野，譬犹冠待簪。韩豪如春风，百卉开芳林。

郊穷如秋露，候虫寒自吟。韩如锵金石，中作韶濩音。

郊如击土鼓，淡薄意亦深。学韩如可乐，学郊愁日侵。

因歌遂成谣，聊以为诗箴。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。